## La Filmoteca Valenciana projecta el clàssic d’animació contemporani ‘Los mundos de Coraline’

*** La pel·lícula de Henry Selick es podrà vore el dissabte 4 i el diumenge 5 d’octubre, a les 18:00 hores
* Les projeccions s’emmarquen en el cicle mensual ‘Menuda Filmo’, dedicat al públic infantil**

La Filmoteca Valenciana projecta el dissabte 4 i el diumenge 5 d’octubre, a les 18:00 hores, *Los mundos de Coraline* (2002), escrita i dirigida per Henry Selick. Les dos projeccions d’este clàssic de l’animació contemporània s’emmarquen en el cicle mensual ‘Menuda Filmo’, dedicat al públic infantil.

Basada en la novel·la homònima del britànic Neil Gaiman, un dels grans escriptors actuals del gènere fantàstic, *Los mundos de Coraline* va ser la primera producció d’animació en *stop motion* rodada en 3D i HD.

*Los mundos de Coraline* va ser dirigida per l’animador estatunidenc Henry Selick, conegut pel seu treball com a director en pel·lícules d’animació contemporània, a més de les produccions de Tim Burton *Pesadilla antes de Navidad* (1993) o *James y el melocotón gigante* (1996), adaptació del conte de Roald Dahl.

La protagonista d’esta fantasia de terror gòtic és Coraline, una jove avorrida i inadaptada que es muda a una casa nova i descobrix una porta secreta que la transporta a una realitat paral·lela. A primera vista, esta nova vida és similar a la seua, però molt millor en tots els sentits. No obstant això, la meravellosa aventura de Coraline prompte esdevé perillosa quan la seua altra mare, una figura aparentment perfecta però sinistra, intenta mantindre-la en eixe món per sempre.

Coraline haurà d’armar-se de valor per a salvar els seus verdaders pares, alliberar uns xiquets fantasma atrapats i tornar a sa casa. Amb l’ajuda dels seus excèntrics veïns i un gat negre que pot parlar, intentarà restaurar l’equilibri entre els dos mons.

L’entrada a les projeccions de ‘Menuda Filmo’ és gratuïta per a menors de 14 anys. Cada persona podrà traure un màxim de sis entrades. Les entrades es poden adquirir de manera anticipada en [taquilla.ivc.gva.es](https://taquilla.ivc.gva.es/es/recintos) o el mateix dia de la sessió, en la taquilla, des de mitja hora abans de l’inici de la projecció. La taquilla es tancarà cinc minuts abans de la projecció.

Fecha: 03/10/2025